Je Amarriz, sires de Jouz, fais savoir à touz... que, con je eusse guerre à noble baron Jehan, conte de Bourgoigne et signour de Salins, je ay fait pas à luy en tel maniere, que je cognois estre ses hons liges dou chestel de Jou et de la roche que li cuens ferma d’autre part sus La Cluse, et de Bovenens et de Corvieres; et cognois que Boneval est dou fié le conte, sauz le droit l’abbé de Saint-Benigne de Dijon; et tien en fié et en chasement ce que je ay à Hostaux et à Damartin de luy, de part le conte Estevenon, son pere. Et de ce que je disoie que je avoie estans et boines de pladoier à luy, je l’en ay quitté et cognois que je doy torner en sa court et faire droit des plaiz et des quereles de nous dous à la conue de sa court, et quit adit conte ces qui vont à Salins pour sal porter des ventes. Et sache l’on que dou chalonge que je avoie dou reis d’Espiers vers le Mont-Sainte-Marie, nous nous sumes agranté que les boines des reis sont par la fontaine de Coterel, par la voie des Chevaux, par Tandeure, par le fornial Pierre de La Planée, par la fontaine de Mutelle, ansi con li ruissiaux de celle fontaine decourt ou lay, save la justice de la vile dou Lay-Damwatier et le droit que je, sires de Jour, ay en ladite vile, et par le mont de Grailles, par Nutabetun, par la Froide-Fontaine et par le pendant de Montron devers Metabié, par la roche de Alpere, par le pertuis sus Valorbe, et dois lesdiz termes envers le Mont-Sainte-Marie sunt li reis et la signorie mons. le conte, de part la signorie de Salins. Et conois que, par ensi come je suis homs ledit conte, je suis entrez en l’omaige Ysabel, la contesse, sa fame, et des hoirs que il a [de la]dite contesse Ysabel, par le comandement de luy meismes, save sa feauté. Et pour ce que la pais soit plus ferme et plus estauble, ma fame, Huguete, et muy enfant, Henry et Jehans, sunt entré en l’omaige ledit conte et à sa fame, la contesse, et es hoirs que ladite contesse a dou devantdit conte Jehan. Et fais encour savoir que toutes les foies que lidiz cuens se blameroit que je fusse issuz de ladite pax, que jà n’aviegne, et je en seroie requis de luy ou de son comandement, je en doi torner en sa court pour l’adracier; et se je ne fasoie ensi, je li enlie et met en sa main et des suens touz mes chasés et mes fiez que il s’en venissent à luy sanz contredit, tant que je l’eusse amendé à la conue de sa court; et toutes les foies que li auroie amendé à la conue de sa court, selonc ce que je auroie mespris, my chasez et muy fiez doivent revenir à moy ou es miens, sanz chaloinge. Et vuil et pri et requier mons. l’apostoille et mons. l’arcevesque de Besençon, se je ne tenoie la pais par ensi con ele est contenue en ces presentes lettres, que il tenissent jostice de moy et de ma terre, tanque je fusse rentrez en ladite pais; et ceste pais à garder et à tenir entierement ay je juré, et ma fame et muy enfant, sus sainz evangile. En tesmoing de laquel chose, je ay selé ces lettres presentes de mon seal. Ce fut fait ou mois de may, l’an de l’incarnacion Nostre Signour qui corroit par mil CC et cinquante.